张绪，字文纶，汉川人。幼颖异，善属对。邑人刘大本奇之，收养为义子，改姓名为刘燧。年甫弱冠，中举人，复姓张，更名绪，号甄山，师从邹守益，与耿定向为友，潜心理学，就任桐城教谕，入京谒张居正，以年德抗上座，不为屈。转南京国子监博士，历户部员外郎，日与耿定向、罗汝芳讲学，时宰忌之，谪繁昌教谕，移知德阳县，一载告归。室庐萧然，布衣脱粟晏如也，学者称为甄山先生。进士樊玉冲与弟玉衢皆师事之。